(Ortografía tradicional) Cꞌo jun tataꞌ fariseo,
Nicodemo u biꞌ.
Ri tataꞌ riꞌ nim u banic chquixol ri winak aj Israel.
Ri tat Nicodemo xopan rucꞌ ri Jesús chakꞌab chuchꞌabexic,
xubij che:
Ajtij,
—xcha che.
Ketam chi are ri Dios takowinak la lok che ka tijoxic rumal chi man cꞌo tä jun cäcowin chucꞌutic ri u chukꞌab cucꞌ cajmabal tak etal jas ri tajin cäban la we ta mat cꞌo ri Dios rucꞌ,
—xcha che ri Jesús.
Te riꞌ ri Jesús xubij che:
Kas tzij quinbij che la chi we jun winak man quil chi na u wäch jumul chic,
man cuyaꞌ taj queꞌrilaꞌ jawijeꞌ ri cätakan wi ri Dios,
—xcha che.
Ri tat Nicodemo xutaꞌ che,
xubij:
¿Jas ta cꞌu lo cuban jun achi ri riꞌj chic rech quil chi na u wäch jumul chic?
¿A cäcowin ta cꞌu lo coc ri areꞌ jumul chic chupam ru nan rech quil chi na u wäch chucamul?
—xcha che.
Ri Jesús xchꞌawic,
xubij che:
Kas tzij quinbij che la chi ri winak ri man quil tä na u wäch rucꞌ joron,
xukujeꞌ rucꞌ ri Lokꞌalaj Espíritu,
man cuyaꞌ taj copan chilaꞌ jawijeꞌ ri cätakan wi ri Dios,
—cächa che.
Ri winak ri calcꞌualax cumal ru nan u tat,
xak winak riꞌ.
Are cꞌu ri winak ri calcꞌualax rumal ri Lokꞌalaj Espíritu,
ralcꞌual ri Dios riꞌ.
Mäcajmaj baꞌ la chi quinbij che la:
“Rajwaxic chi quil chi na u wäch jun winak jumul chic,”
—cächa che.
Jeꞌ jas ri quiäkikꞌ xa apawijeꞌ cäjichꞌichꞌ wi,
cätataj ru jininem,
man kꞌalaj tä cꞌut jawijeꞌ ri cäpe wi,
o jawijeꞌ ri queꞌ wi.
Are cꞌu je riꞌ ri winak ri quil u wäch rumal ri Lokꞌalaj Espíritu,
—xcha ri Jesús che.
Ri tat Nicodemo xutaꞌ chi jumul che ri Jesús,
xubij:
¿Jas cꞌu ru banic waꞌ?
—xcha che.
Ri Jesús xchꞌawic,
xubij che:
Ri lal,
lal jun nimalaj ajtij pa Israel.
¿A mat cächꞌob la waꞌ ri tajin quinbij?
—cächa che.
Kas tzij quinbij che la,
chi ri uj cäkabij ri ketam,
cäkakꞌalajisaj cꞌu ri kilom.
Are cꞌu ri alak man cäcoj tä alak ri cäkabij chech alak.
We man cäcoj alak ri quinbij chrij ri cäcꞌulmataj waral cho ruwächulew,
¿a are ta cꞌu lo cäcoj alak riꞌ we quintzijon chrij ri cäcꞌulmataj pa ri caj?
—cächa che.
Man cꞌo tä jun winak pakalinak bi chilaꞌ chicaj,
xane xak xuwi ri kajinak lok chicaj.
Are cꞌu ri in,
in riꞌ ri Ralcꞌual ri Dios ri Kas Winak,
—cächa ri Jesús.
Jas ri xbantaj pa ri juyub ri cätzꞌinowic aretak ri ka mam Moisés xuyac ri jun cumätz re chꞌichꞌ bronce puwiꞌ jun cheꞌ chquiwäch ri winak,
je cꞌu riꞌ cäban na chwe in,
in riꞌ ri Ralcꞌual ri Dios ri Kas Winak.
Quinyac na in chquiwäch ri winak.
Je riꞌ rech apachin ri cäcojon chwe in man cäsach tä u wäch,
xane curik ri cꞌaslemal ri man cꞌo tä u qꞌuisic,
—xcha ri Jesús che ri tat Nicodemo.
Ri Dios cꞌut sibalaj queraj ri winak cho ruwächulew chi xusipaj lok ru Cꞌojol ri xak xuwi waꞌ u Cꞌojol cꞌolic,
rech apachin ri cäcojon che ri Areꞌ man cäsach tä u wäch,
xane curik ri cꞌaslemal ri man cꞌo tä u qꞌuisic.
Ri Dios man xutak tä lok ru Cꞌojol cho ruwächulew chukꞌatic tzij pa qui wiꞌ ri winak chi cꞌäjisaxic qui wäch,
xane che qui toꞌic.
Jachin ri cäcojon che ru Cꞌojol ri Dios,
man cäkꞌat tä tzij puwiꞌ chi cäcꞌäjisax u wäch.
Jachin cꞌu ri man cäcojon tä che,
ya kꞌatom chi tzij puwiꞌ chi cäcꞌäjisax u wäch rumal chi man cäcojon tä che ru Cꞌojol ri Dios ri xak xuwi u Cꞌojol waꞌ cꞌolic.
Ri man quecojon taj kꞌatom chi tzij pa qui wiꞌ chi cäcꞌäjisax qui wäch rumal chi aretak ri sakil xpe cho ruwächulew,
ri winak are utz xquil wi ri kꞌekum rumal chi man utz taj ri tajin cäcaꞌno.
Conojel ri cäcaꞌn etzelal cäquetzelaj u wäch ri sakil.
Man cäcaj tä cꞌu quekeb cho ri sakil rumal chi man cäcaj taj chi cäkꞌalajin ri etzelal ri tajin cäcaꞌno.
Jachin cꞌu tak ri cäcaꞌn ri kas tzij,
quekeb riꞌ cho ri sakil rech cäkꞌalajinic chi ronojel ri tajin cäcaꞌno are waꞌ ri craj ri Dios.